title: Europos prieglobsčio paramos biuro valdančiosios tarybos sprendimas Nr. 64 2020 m. liepos 6 d. kuriuo priimamos vidaus taisyklės dėl tam tikrų duomenų subjektų teisių, susijusių su asmens duomenų tvarkymu EASO vykdant savo funkcijas

text:
27.8.2020

                  LT

                  Europos Sąjungos oficialusis leidinys

                  L 279/15

         EUROPOS PRIEGLOBSČIO PARAMOS BIURO VALDANČIOSIOS TARYBOS SPRENDIMAS Nr. 64
         2020 m. liepos 6 d.
         kuriuo priimamos vidaus taisyklės dėl tam tikrų duomenų subjektų teisių, susijusių su asmens duomenų tvarkymu EASO vykdant savo funkcijas
         EUROPOS PRIEGLOBSČIO PARAMOS BIURO (toliau – EASO) VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. spalio 23 d. Europos Parlamento ir Tarybos reglamentą (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (1), ypač į jo 25 straipsnį,
         atsižvelgdama į 2010 m. gegužės 19 d. Europos Parlamento ir Tarybos reglamentą (ES) Nr. 439/2010 dėl Europos prieglobsčio paramos biuro įsteigimo (2), ypač į jo 29 straipsnį,
         atsižvelgdama į 2020 m. gegužės 20 d. Europos duomenų apsaugos priežiūros pareigūno (toliau – EDAPP) nuomonę, EDAPP rekomendacijas dėl naujojo reglamento 25 straipsnio ir vidaus taisykles,
         pasitarusi su Personalo komitetu,
         kadangi:

                     (1)

                     EASO veiklą vykdo pagal Reglamentą (ES) Nr. 439/2010;

                     (2)

                     pagal Reglamento (ES) 2018/1725 25 straipsnio 1 dalį 14–21, 35 ir 36 straipsnių taikymo, taip pat 4 straipsnio taikymo tiek, kiek jo nuostatos atitinka 14–21 straipsniuose numatytas teises ir prievoles, apribojimai turėtų būti nustatomi pagal EASO priimtas vidaus taisykles, jeigu nėra nustatyti pagal teisės aktus, priimtus remiantis Sutartimis;

                     (3)

                     šios vidaus taisyklės, įskaitant jų nuostatas dėl apribojimo reikalingumo ir proporcingumo įvertinimo, neturėtų būti taikomos, jeigu duomenų subjekto teisių apribojimas yra nustatytas teisės akte, priimtame remiantis Sutartimis;

                     (4)

                     EASO, vykdydamas savo pareigas duomenų subjekto teisių atžvilgiu pagal Reglamentą (ES) 2018/1725, atsižvelgia į tai, ar taikoma kuri nors tame reglamente numatyta išimtis;

                     (5)

                     vykdydamas savo administracines funkcijas, EASO gali vykdyti administracinius tyrimus, drausmines procedūras, preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis, nagrinėti informavimo apie pažeidimus atvejus, vykdyti (oficialias ir neoficialias) procedūras priekabiavimo atveju, nagrinėti vidaus ir išorės skundus, vykdyti vidaus auditus, duomenų apsaugos pareigūno atliekamus tyrimus, kaip numatyta Reglamento (ES) 2018/1725 45 straipsnio 2 dalyje, ir vidaus (IT) saugumo tyrimus bei nagrinėti darbuotojų prašymus leisti susipažinti su savo medicininiais dokumentais.
                     EASO tvarko keleto kategorijų asmens duomenis, įskaitant faktinius duomenis (objektyvius duomenis, kaip antai identifikavimo duomenis, kontaktinius duomenis, profesinius duomenis, administracinius duomenis, iš konkrečių šaltinių gautus duomenis, elektroninius pranešimus ir srauto duomenis) ir (arba) kokybinius duomenis (subjektyvius duomenis, kaip antai su bylomis susijusius duomenis, pavyzdžiui, teisinius motyvus, elgsenos duomenis, vertinimus, veiklos ir poelgių duomenis, duomenis, susijusius su procedūros arba veiklos dalyku arba dėl to pateiktus duomenis);

                     (6)

                     duomenų valdytojas yra EASO, atstovaujamas vykdomojo direktoriaus, neatsižvelgiant į tai, kam duomenų valdytojo funkcijos yra perduodamos EASO viduje pagal tai, kas yra atsakingas už konkrečias asmens duomenų tvarkymo operacijas;

                     (7)

                     asmens duomenys yra laikomi saugioje elektroninėje aplinkoje arba popieriniu formatu, užtikrinus, kad būtų užkirstas kelias piktnaudžiavimui arba neteisėtam susipažinimui su duomenimis ar jų perdavimui asmenims, kuriems tų duomenų nebūtina žinoti; Tvarkomi asmens duomenys yra laikomi ne ilgiau, negu reikia ir tikslinga, tiems tikslams, kuriems jie yra tvarkomi, tai yra ne ilgiau, negu nurodyta duomenų apsaugos pranešimuose arba EASO įrašuose;

                     (8)

                     šios vidaus taisyklės turėtų būti taikomos visoms duomenų tvarkymo operacijoms, kurias EASO atlieka vykdydamas administracinius tyrimus, drausmines procedūras, preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis, pranešimų apie pažeidimus procedūras, (oficialias ir neoficialias) procedūras priekabiavimo atvejais, nagrinėdamas vidaus ir išorės skundus, vykdydamas vidaus auditus, duomenų apsaugos pareigūno atliekamus tyrimus, kaip numatyta Reglamento (ES) 2018/1725 45 straipsnio 2 dalyje, (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU), ir nagrinėdamas darbuotojų prašymus leisti susipažinti su savo medicininiais dokumentais;

                     (9)

                     šios vidaus taisyklės turėtų būti taikomos duomenų tvarkymo operacijoms, kurios atliekamos prieš pradedant pirmiau paminėtas procedūras, per tas procedūras ir atliekant stebėseną, kaip buvo atsižvelgta į tų procedūrų rezultatus. Taisyklės taip pat turėtų būti taikomos, kai EASO teikia su savo vykdomais administraciniais tyrimais nesusijusią pagalbą nacionalinėms institucijoms ir tarptautinėms organizacijoms ir bendradarbiauja su jomis;

                     (10)

                     kai taikomos šios vidaus taisyklės, EASO turėtų pagrįsti, kodėl apribojimai demokratinėje visuomenėje yra būtinai reikalinga ir proporcinga priemonė ir kaip jie atitinka pagrindinių teisių ir laisvių esmę;

                     (11)

                     pagal šią tvarką EASO, vykdydamas pirmiau minėtas procedūras, ypač procedūras, susijusias su teise į informaciją, kuri turi būti pateikta duomenų subjektui, duomenų subjekto teise susipažinti su duomenimis, reikalauti juos ištaisyti, ištrinti, teise apriboti jų tvarkymą, teise į tai, kad apie asmens duomenų saugumo pažeidimą būtų pranešta duomenų subjektui ir teise į elektroninių pranešimų konfidencialumą, kaip įtvirtinta Reglamente (ES) 2018/1725, privalo kiek galėdamas gerbti duomenų subjektų pagrindines teises;

                     (12)

                     tačiau EASO gali būti įpareigotas apriboti teisę duomenų subjektui teikti informaciją arba kitas duomenų subjekto teises tam, kad apsaugotų, visų pirma, savo paties tyrimus, kitų viešojo sektoriaus institucijų tyrimus ir procedūras bei jo tyrimuose ir kitose procedūrose dalyvaujančių asmenų teises;

                     (13)

                     EASO turėtų periodiškai stebėti, ar sąlygos, dėl kurių taikomas apribojimas, tebetaikomos, o jeigu tos sąlygos nebetaikomos, panaikinti apribojimą;

                     (14)

                     duomenų valdytojas turėtų informuoti duomenų apsaugos pareigūną tuo metu, kai taikomas apribojimas, ir atliekant vėlesnes peržiūras, ir įtraukti jį į visą procedūrą, kol apribojimas bus panaikintas,

               PRIĖMĖ ŠĮ SPRENDIMĄ:

            1 straipsnis
            Dalykas ir taikymo sritis

               1.   Remiantis Reglamento (ES) 2018/1725 25 straipsniu, šiame sprendime nustatytos taisyklės dėl to, kokiomis sąlygomis EASO vykdydamas 2 dalyje nurodytas procedūras gali apriboti šio reglamento 14–21, 35 ir 36 straipsniuose, taip pat 4 straipsnyje nurodytų teisių taikymą.

               2.   Šis sprendimas taikomas EASO administracinių funkcijų srityje vykdomoms asmens duomenų tvarkymo operacijoms, kurias EASO atlieka vykdydamas administracinius tyrimus, drausmines procedūras, preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis, nagrinėdamas pranešimus apie pažeidimus, vykdydamas (oficialias ir neoficialias) procedūras priekabiavimo atvejais, nagrinėdamas vidaus ir išorės skundus, vykdydamas vidaus auditus, duomenų apsaugos pareigūno atliekamus tyrimus, kaip numatyta Reglamento (ES) 2018/1725 45 straipsnio 2 dalyje, ir (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU), ir nagrinėdamas darbuotojų prašymus leisti susipažinti su savo medicininiais dokumentais.

               3.   Tvarkomi šių kategorijų duomenys: faktiniai duomenys (objektyvūs duomenys, kaip antai identifikavimo duomenys, kontaktiniai duomenys, profesiniai duomenys, administraciniai duomenys, iš konkrečių šaltinių gauti duomenys, elektroniniai pranešimai ir srauto duomenys) ir (arba) kokybiniai duomenys (subjektyvūs duomenys, kaip antai su bylomis susiję duomenys, pavyzdžiui, teisiniai motyvai, elgsenos duomenys, vertinimai, duomenys, susiję su veikla ir poelgiais, duomenys, susiję su procedūros arba veiklos dalyku arba dėl to pateikti duomenys).

               4.   EASO, vykdydamas savo pareigas duomenų subjekto teisių atžvilgiu pagal Reglamentą (ES) 2018/1725, atsižvelgia į tai, ar taikoma kuri nors tame reglamente numatyta išimtis.

               5.   Laikantis šiame sprendime nustatytų sąlygų gali būti apribojamos šios teisės: teisė į informaciją, kuri turi būti pateikta duomenų subjektui, duomenų subjekto teisė susipažinti su duomenimis, reikalauti juos ištaisyti, ištrinti, apriboti jų tvarkymą, teisė į tai, kad apie asmens duomenų saugumo pažeidimą būtų pranešta duomenų subjektui ir teisė į elektroninių pranešimų konfidencialumą.

            2 straipsnis
            Duomenų valdytojas ir apsaugos priemonės

               1.   Siekdamas užkirsti kelią piktnaudžiavimui arba neteisėtam susipažinimui su duomenimis ar jų perdavimui, EASO įdiegia šias apsaugos priemones:

                           a)

                           popieriniai dokumentai laikomi saugiose spintose ir prieiga prie jų suteikiama tik įgaliotiems darbuotojams;

                           b)

                           visi elektroniniai duomenys laikomi naudojantis saugia EASO saugumo standartus atitinkančia IT taikomąja programa, taip pat specialiuose elektroniniuose aplankuose, prie kurių prieiga suteikiama tik įgaliotiems darbuotojams. Reikiamo lygmens prieiga suteikiama asmeniškai;

                           c)

                           EASO IT prieinama per vieno prisijungimo sistemą ir yra automatiškai susieta su naudotojo identifikavimo kodu ir slaptažodžiu. E. įrašai laikomi saugiai, užtikrinant juose esančių duomenų konfidencialumą ir privatumą;

                           d)

                           visi asmenys, turintys prieigą prie duomenų, privalo laikytis įpareigojimo saugoti konfidencialumą;

               2.   Duomenų tvarkymo operacijų duomenų valdytojas yra EASO, atstovaujamas vykdomojo direktoriaus, kuris duomenų valdytojo funkciją gali perduoti. Tais atvejais, kai dėl vykdomojo direktoriaus vykdomas administracinis tyrimas, drausminė procedūra arba vidaus tyrimas, Valdančioji taryba (kaip vykdomojo direktoriaus paskyrimo institucija) atstovauja EASO kaip duomenų valdytojui. Duomenų subjektai informuojami apie įgaliotą duomenų valdytoją duomenų apsaugos pranešimais arba įrašais, skelbiamais EASO interneto svetainėje ir intranete.

               3.   Šio sprendimo 1 straipsnio 3 dalyje nurodytas asmens duomenų saugojimo laikotarpis negali būti ilgesnis, negu reikia tiems tikslams, kuriems duomenys yra tvarkomi. Šis laikotarpis jokiu atveju negali būti ilgesnis už šio sprendimo 3 straipsnio 3 dalyje nurodytuose duomenų apsaugos pranešimuose arba įrašuose nustatytą duomenų saugojimo laikotarpį.

               4.   Jeigu EASO svarsto galimybę taikyti apribojimą, reikia įvertinti riziką duomenų subjektų teisėms ir laisvėms, ypač riziką kitų duomenų subjektų teisėms ir laisvėms bei riziką, kad gali sumažėti EASO tyrimų arba procedūrų veiksmingumas, visų pirma, kad gali būti sunaikinti įrodymai. Rizika duomenų subjektų teisėms ir laisvėms, pirmiausia, yra rizika reputacijai ir rizika teisei į gynybą bei teisei būti išklausytam, bet tuo neapsiriboja.

            3 straipsnis
            Apribojimai

               1.   EASO visus apribojimus taiko tik remdamasis vienu ar daugiau Reglamento (ES) 2018/1725 25 straipsnio 1 dalies a–i punktuose nurodytų pagrindų. Visų pirma, šio sprendimo 1 straipsnio 2 dalyje nurodytais asmens duomenų tvarkymo tikslais apribojimai gali būti taikomi remiantis šiais pagrindais:

                           a)

                           atliekant administracinius tyrimus ir drausmines procedūras apribojimai gali būti taikomi remiantis Reglamento (ES) 2018/1725 25 straipsnio 1 dalies b, c, g ir h punktais;

                           b)

                           vykdant preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis apribojimai gali būti taikomi remiantis Reglamento (ES) 2018/1725 25 straipsnio 1 dalies b, c, f, g ir h punktais;

                           c)

                           vykdant informavimo apie pažeidimus procedūras apribojimai gali būti taikomi remiantis Reglamento (ES) 2018/1725 25 straipsnio 1 dalies b, c, f, g ir h punktais;

                           d)

                           vykdant (oficialias ir neoficialias) procedūras priekabiavimo atvejais apribojimai gali būti taikomi remiantis Reglamento (ES) 2018/1725 25 straipsnio 1 dalies b, f, h ir i punktais;

                           e)

                           nagrinėjant vidaus ir išorės skundus apribojimai gali būti taikomi remiantis Reglamento (ES) 2018/1725 25 straipsnio 1 dalies c, e, g ir h punktais;

                           f)

                           atliekant vidaus auditus apribojimai gali būti taikomi remiantis Reglamento (ES) 2018/1725 25 straipsnio 1 dalies c, g ir h punktais;

                           g)

                           vykdant duomenų apsaugos pareigūno atliekamus tyrimus pagal Reglamento (ES) 2018/1725 45 straipsnio 2 dalį apribojimai gali būti taikomi remiantis to reglamento 25 straipsnio 1 dalies c, g ir h punktais;

                           h)

                           vykdant IT saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU), apribojimai gali būti taikomi remiantis Reglamento (ES) 2018/1725 25 straipsnio 1 dalies c, d, g ir h punktais;

                           i)

                           nagrinėjant darbuotojų prašymus leisti susipažinti su savo medicininiais dokumentais apribojimai gali būti taikomi remiantis Reglamento (ES) 2018/1725 25 straipsnio 1 dalies h punktu.

               2.   Konkrečiais atvejais siekdamas pirmiau 1 dalyje aprašytų tikslų EASO gali taikyti šio sprendimo 1 straipsnio 5 dalyje nustatytų teisių apribojimus, jeigu:

                           a)

                           kita Sąjungos institucija, organas, tarnyba ar agentūra turi teisę apriboti naudojimąsi šiomis teisėmis remdamasi kitais Reglamento (ES) 2018/1725 25 straipsnyje nurodytais aktais arba vadovaujantis to reglamento IX skyriumi, arba jų steigimo aktais, ir jei EASO netaikytų lygiaverčio apribojimo tiems patiems asmens duomenims, kiltų grėsmė tos kitos Sąjungos institucijos, organo, tarnybos ar agentūros tikslui, dėl kurio apribojimas taikomas;

                           b)

                           valstybės narės kompetentinga institucija turi teisę apriboti naudojimąsi tomis teisėmis remdamasi Europos Parlamento ir Tarybos reglamento (ES) 2016/679 (3) 23 straipsnyje nurodomais aktais arba nacionalinėmis priemonėmis, kuriomis į nacionalinę teisę perkeliamos Europos Parlamento ir Tarybos direktyvos (ES) 2016/680 (4) 13 straipsnio 3 dalis, 15 straipsnio 3 dalis ar 16 straipsnio 3 dalis, ir jei EASO netaikytų lygiaverčio apribojimo tiems patiems asmens duomenims, kiltų grėsmė tokios valstybės narės kompetentingos institucijos tikslui, dėl kurio apribojimas taikomas;

                           c)

                           naudojimasis šiomis teisėmis keltų grėsmę EASO bendradarbiavimui su trečiosiomis šalimis arba tarptautinėmis organizacijomis EASO vykdant savo užduotis.

                     Prieš pradėdamas taikyti apribojimus pirmos pastraipos a ir b punktuose nurodytais atvejais, EASO konsultuojasi su atitinkama Sąjungos institucija, organu, tarnyba ar agentūra arba valstybės narės kompetentinga institucija, nebent EASO yra aišku, kad galimybė taikyti apribojimą yra numatyta viename iš minėtuose punktuose nurodytų aktų.

               3.   Duomenų apsaugos pranešimuose arba įrašuose, kaip nurodyta Reglamento (ES) 2018/1725 31 straipsnyje, kurie yra skelbiami EASO interneto svetainėje ir intranete ir kuriuose duomenų subjektai informuojami apie savo teises vykstant tam tikrai procedūrai, EASO pateikia informaciją apie galimą tų teisių apribojimą. Nurodoma, kokios teisės gali būti apribotos, apribojimo priežastys ir galima trukmė.
               Jeigu tai yra proporcinga, nepažeisdamas 5 straipsnio 2 dalies nuostatų EASO taip pat nepagrįstai nedelsdamas raštu informuoja kiekvieną duomenų subjektą, kuris vykdant konkrečią duomenų tvarkymo operaciją yra laikomas suinteresuotuoju subjektu, apie jo teises, susijusias su esamais arba būsimais apribojimais.

               4.   Bet kuris apribojimas turi būti reikalingas ir proporcingas atsižvelgiant į riziką duomenų subjektų teisėms ir laisvėms ir atitikti demokratinėje visuomenėje galiojančių pagrindinių teisių ir laisvių esmę.

               5.   Jeigu svarstoma galimybė taikyti apribojimą, remiantis šiomis taisyklėmis įvertinamas jo reikalingumas ir proporcingumas. Kiekvienu atveju apribojimas atskaitomybės tikslais yra dokumentuojamas vidaus vertinimo rašte.

               6.   Vos tik aplinkybės, dėl kurių taikyti apribojimai, išnyksta, apribojimai kuo greičiau panaikinami. Ypač tada, kai manoma, kad dėl naudojimosi apribota teise nustatyto apribojimo poveikis neišnyks arba dėl naudojimosi apribota teise nebus pakenkta kitų duomenų subjektų teisėms arba laisvėms.

            4 straipsnis
            Duomenų apsaugos pareigūno atliekama peržiūra

               1.   Jeigu duomenų valdytojas pagal šį sprendimą apriboja duomenų subjektų teisių taikymą arba pratęsia apribojimą, nepagrįstai nedelsiant informuojamas EASO duomenų apsaugos pareigūnas (toliau – DAP). Duomenų valdytojas leidžia DAP susipažinti su įrašu, kuriame užfiksuotas apribojimo reikalingumo ir proporcingumo įvertinimas, ir įraše užregistruoja datą, kada informavo DAP. DAP įtraukiamas į visą procedūrą, kol apribojimas bus panaikintas.

               2.   DAP gali raštu prašyti, kad duomenų valdytojas peržiūrėtų taikomus apribojimus. Duomenų valdytojas informuoja DAP apie prašytos peržiūros rezultatus.

               3.   Duomenų valdytojas informuoja DAP, kai apribojimas panaikinamas.

            5 straipsnis
            Teisės į informaciją, kuri turi būti pateikta duomenų subjektui, apribojimas

               1.   Deramai pagrįstais atvejais ir šiame sprendime nustatytomis sąlygomis duomenų valdytojas gali apriboti teisę į informaciją, kuri turi būti pateikta duomenų subjektui, vykdant šias duomenų tvarkymo operacijas:

                           a)

                           vykdant administracinius tyrimus ir drausmines procedūras;

                           b)

                           vykdant preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;

                           c)

                           vykdant informavimo apie pažeidimus procedūras;

                           d)

                           vykdant (oficialias ir neoficialias) procedūras priekabiavimo atvejais;

                           e)

                           nagrinėjant vidaus ir išorės skundus;

                           f)

                           atliekant vidaus auditus;

                           g)

                           vykdant duomenų apsaugos pareigūno atliekamus tyrimus pagal Reglamento (ES) 2018/1725 45 straipsnio 2 dalį;

                           h)

                           vykdant (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).

               2.   Jeigu EASO visiškai arba iš dalies apriboja teisę į informaciją, kuri turi būti teikiama duomenų subjektams pagal Reglamento (ES) 2018/1725 14–16 straipsnius, jis užregistruoja apribojimo priežastis ir teisinį pagrindą (-us) pagal šio sprendimo 3 straipsnį, taip pat užregistruoja apribojimo reikalingumo ir proporcingumo įvertinimą.
               Įrašas ir, jei tai taikytina, dokumentai, kuriuose išdėstytos pagrindinės faktinės ir teisinės aplinkybės, registruojami. Įrašai pateikiami Europos duomenų apsaugos priežiūros pareigūnui, jam paprašius.

               3.   2 dalyje nurodytas apribojimas taikomas tol, kol išnyksta priežastys, dėl kurių jis yra taikomas.
               Jeigu priežasčių taikyti apribojimą nebėra, EASO pateikia informaciją duomenų subjektui apie pagrindines priežastis, dėl kurių taikomas apribojimas. Kartu EASO informuoja duomenų subjektą apie teisę bet kuriuo metu pateikti skundą Europos duomenų apsaugos priežiūros pareigūnui arba teisę į teisminį teisių gynimą Europos Sąjungos Teisingumo Teisme (toliau – Teisingumo Teismas).
               EASO peržiūri apribojimo taikymą kas šešis mėnesius nuo apribojimo taikymo pradžios ir užbaigus atitinkamą apklausą, procedūrą arba tyrimą. Vėliau duomenų valdytojas kas šešis mėnesius peržiūri, ar kurį nors apribojimą reikia tikslinti. 3 straipsnio 5 dalyje nurodytas reikalingumo ir proporcingumo įvertinimas taip pat atliekamas per kiekvieną periodinę peržiūrą, įvertinus, ar tebeegzistuoja faktinės ir teisinės apribojimo taikymo priežastys.

            6 straipsnis
            Duomenų subjekto teisės susipažinti su duomenimis apribojimas

               1.   Deramai pagrįstais atvejais šiame sprendime nustatytomis sąlygomis, kai tai yra reikalinga ir proporcinga, duomenų valdytojas gali apriboti duomenų subjekto teisę susipažinti su duomenimis vykdant šias duomenų tvarkymo operacijas:

                           a)

                           vykdant administracinius tyrimus ir drausmines procedūras;

                           b)

                           vykdant preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;

                           c)

                           vykdant informavimo apie pažeidimus procedūras;

                           d)

                           vykdant (oficialias ir neoficialias) procedūras priekabiavimo atvejais;

                           e)

                           nagrinėjant vidaus ir išorės skundus;

                           f)

                           atliekant vidaus auditus;

                           g)

                           vykdant duomenų apsaugos pareigūno atliekamus tyrimus pagal Reglamento (ES) 2018/1725 45 straipsnio 2 dalį;

                           h)

                           vykdant (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU);

                           i)

                           nagrinėjant darbuotojų prašymus leisti susipažinti su savo medicininiais dokumentais.

                     Jeigu duomenų subjektai prašo leisti susipažinti su savo asmens duomenimis, kurie yra tvarkomi vienoje arba keliose konkrečiose bylose arba vykdant konkrečią duomenų tvarkymo operaciją, pagal Reglamento (ES) 2018/1725 17 straipsnį EASO vertina prašymą tik tų asmens duomenų atžvilgiu.

               2.   Jeigu EASO visiškai arba iš dalies apriboja Reglamento (ES) 2018/1725 17 straipsnyje nurodytą teisę susipažinti su duomenimis, jis atlieka šiuos veiksmus:

                           a)

                           atsakydamas į duomenų subjekto prašymą informuoja suinteresuotąjį duomenų subjektą apie taikomą apribojimą, pagrindines jo priežastis, galimybę pateikti skundą Europos duomenų apsaugos priežiūros pareigūnui arba pasinaudoti teisminiu teisių gynimu Teisingumo Teisme;

                           b)

                           vidaus vertinimo rašte dokumentuoja apribojimo priežastis, įskaitant apribojimo reikalingumo, proporcingumo ir trukmės įvertinimą.

                     Darbuotojų teisei susipažinti su savo medicininiais dokumentais nustatyti apribojimai taikomi tik darbuotojų prašymams tiesiogiai susipažinti su psichologinio ir psichiatrinio pobūdžio medicininiais duomenimis, jeigu įvertinus kiekvieną konkretų atvejį paaiškėja, kad netiesioginė prieiga yra būtina siekiant apsaugoti duomenų subjektą. Prieiga prie tokių duomenų suteikiama tarpininkaujant atitinkamo duomenų subjekto paskirtam gydytojui. Duomenų subjekto pasirinktam gydytojui suteikiama prieiga prie visos informacijos ir teisė savo nuožiūra spręsti, kaip ir kokią prieigą suteikti duomenų subjektui.
               Pagal Reglamento (ES) 2018/1725 25 straipsnio 8 dalį a punkte nurodytos informacijos pateikimas gali būti atidėtas, ji gali būti neteikiama arba ją pateikti gali būti atsisakyta, jei dėl jos pateikimo nustatytas apribojimas netektų poveikio.
               EASO peržiūri apribojimo taikymą kas šešis mėnesius nuo apribojimo taikymo pradžios ir užbaigus atitinkamą apklausą, procedūrą arba tyrimą. Vėliau duomenų valdytojas kas šešis mėnesius peržiūri, ar kurį nors apribojimą reikia tikslinti.
               3 straipsnio 5 dalyje nurodytas reikalingumo ir proporcingumo įvertinimas taip pat atliekamas per kiekvieną periodinę peržiūrą, įvertinus, ar tebeegzistuoja faktinės ir teisinės apribojimo taikymo priežastys.

               3.   Įrašas ir, jei tai taikytina, dokumentai, kuriuose nurodomos pagrindinės faktinės ir teisinės aplinkybės, registruojami. Įrašai pateikiami Europos duomenų apsaugos priežiūros pareigūnui, jam paprašius.

            7 straipsnis
            Duomenų subjekto teisių reikalauti duomenis ištaisyti, ištrinti ir teisės apriboti duomenų tvarkymą apribojimas

               1.   Deramai pagrįstais atvejais šiame sprendime nustatytomis sąlygomis, kai tai yra reikalinga ir tinkama, duomenų valdytojas gali apriboti duomenų subjekto teises reikalauti duomenis ištaisyti, ištrinti ir teisę apriboti duomenų tvarkymą vykdant šias duomenų tvarkymo operacijas:

                           a)

                           vykdant administracinius tyrimus ir drausmines procedūras;

                           b)

                           vykdant preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;

                           c)

                           vykdant informavimo apie pažeidimus procedūras;

                           d)

                           vykdant (oficialias ir neoficialias) procedūras priekabiavimo atvejais;

                           e)

                           nagrinėjant vidaus ir išorės skundus;

                           f)

                           atliekant vidaus auditus;

                           g)

                           vykdant duomenų apsaugos pareigūno atliekamus tyrimus pagal Reglamento (ES) 2018/1725 45 straipsnio 2 dalį;

                           h)

                           vykdant (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).

               2.   Jeigu EASO visiškai arba iš dalies apriboja duomenų subjekto teises reikalauti duomenis ištaisyti, ištrinti ir teisę apriboti duomenų tvarkymą, nurodytas Reglamento (ES) 2018/1725 18 straipsnyje, 19 straipsnio 1 dalyje ir 20 straipsnio 1 dalyje, jis atlieka šio sprendimo 6 straipsnio 2 dalyje nurodytus veiksmus pagal šio sprendimo 6 straipsnio 3 dalį ir užregistruoja įrašą pagal šio sprendimo 6 straipsnio 3 dalį.

            8 straipsnis
            Teisės duomenų subjektui gauti pranešimą apie asmens duomenų saugumo pažeidimą ir teisės į elektroninių pranešimų konfidencialumą apribojimai

               1.   Deramai pagrįstais atvejais šiame sprendime nustatytomis sąlygomis, kai tai yra reikalinga ir proporcinga, duomenų valdytojas gali apriboti teisę duomenų subjektui gauti pranešimą apie asmens duomenų saugumo pažeidimą vykdant šias duomenų tvarkymo operacijas:

                           a)

                           vykdant administracinius tyrimus ir drausmines procedūras;

                           b)

                           vykdant preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;

                           c)

                           vykdant informavimo apie pažeidimus procedūras;

                           d)

                           nagrinėjant vidaus ir išorės skundus;

                           e)

                           atliekant vidaus auditus;

                           f)

                           vykdant duomenų apsaugos pareigūno atliekamus tyrimus pagal Reglamento (ES) 2018/1725 45 straipsnio 2 dalį;

                           g)

                           vykdant (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).

               2.   Deramai pagrįstais atvejais šiame sprendime nustatytomis sąlygomis, kai tai yra reikalinga ir tinkama, duomenų valdytojas gali apriboti teisę į elektroninių pranešimų konfidencialumą vykdant šias duomenų tvarkymo operacijas:

                           a)

                           vykdant administracinius tyrimus ir drausmines procedūras;

                           b)

                           vykdant preliminarią veiklą, susijusią su galimų pažeidimų, apie kuriuos pranešta OLAF, nagrinėjimo bylomis;

                           c)

                           vykdant informavimo apie pažeidimus procedūras;

                           d)

                           vykdant oficialias procedūras priekabiavimo atvejais;

                           e)

                           nagrinėjant vidaus ir išorės skundus;

                           f)

                           vykdant (IT) saugumo tyrimus, kurie atliekami organizacijos viduje arba dalyvaujant išorės subjektams (pvz., CERT-EU).

               3.   Jeigu EASO apriboja teisę duomenų subjektui gauti pranešimą apie asmens duomenų saugumo pažeidimą arba teisę į elektroninių pranešimų konfidencialumą, kaip nurodyta atitinkamai Reglamento (ES) 2018/1725 35 ir 36 straipsniuose, jis užfiksuoja ir užregistruoja apribojimo priežastis pagal šio sprendimo 5 straipsnio 2 dalį. Taip pat taikoma šio sprendimo 5 straipsnio 3 dalis.

            9 straipsnis
            Įsigaliojimas
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Valletta Harbour 2020 m. liepos 6 d.

                  Europos prieglobsčio paramos biuro vardu

               David COSTELLO

                  Valdančiosios tarybos pirmininkas

            (1)  OL L 295, 2018 11 21, p. 39.

            (2)  OL L 132, 2010 5 29, p. 11.

            (3)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (4)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuria panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).